M-pesa
M-pesa ni huduma ya kutuma pesa kwa kutumia simu ya mkononi inayotolewa na kampuni ya mawasiliano ya Safaricom. Kenya ndiyo nchi ya kwanza kuwahi kutumia huduma hii maarufu ambayo ilizinduliwa mwezi Aprili mwaka wa 2008 kwa ushirikiano kati ya Safaricom na Vodafone. Tangu wakati huo, Mpesa imetia fora sana hasa kwa wananchi wa mapato ya chini wasio na akaunti za benki. Kulingana na takwimu rasmi za Safaricom, Mpesa ina wateja zaidi ya milioni Saba na imewezesha wakenya kutuma na kupokea takriban shilingi bilioni 230 kufikia Agosti 2009. Mwaka huu, Safaricom iliboresha huduma hii zaidi hivi kwamba wakenya wanaweza kupokea pesa moja kwa moja kutoka kwa jamaa zao walioko nchini Uingereza.
African Hip Hop.com
Wavuti ya Africanhiphop.com, zamani ikiitwa Rumba-Kali, ilianzishwa mnamo mwezi Februari 1997 kama jukwaa la taarifa na majadiliano juu ya hip hop kutoka barani Afrika. Wakati huo inaanzishwa kulikuwa hakuna mtandao au wavuti ambayo inachapisha ama kutoa taarifa za muziki wa hip hop barani Afrika. Ukiachailia mbali baadhi ya wasanii wa hip hop kama vile kundi POC kutoka Afrika Kusini, na PBS kutoka Senegal hakuna wengine waliokuwa wanaeneza au kutambulisha harakati za hip hip Afrika nzima. Kwa vile kulikuwa hakuna mawasiliano baina ya wasanii wa Afrika, kwa mfano mawasiliano baina ya Senegal na Afrika Kusini, wavuti ya Rumba-Kali iliingilia kati na kuunganisha mawasiliano hayo.